哭呂伯恭郎中舟行寄諸友
作者：陳傅良
朝代：宋

paragraphs: 去年上溪船，落日建安旐。
今年上溪船，濡露金華草。
當代能幾人，胡不白髮早。
念昔會合時，心事得傾倒。
倚廬魚鼓夜，聯轡鷄人曉。
遐搜接混茫，細剖入幽眇。
挹注隘溟渤，扶携薄穹昊。
斯文何契闊，之子復凋槁。
百年在無窮，寥廓一過鳥。
家人徵舊聞，學者拾餘稿。
區區存萬一，散逸誰可保。
君看魯論上，彭壽顔回夭。
于今懸日月，豈必言語好。
儻無後來者，泯沒秋毫小。
南浮吳蜀會，北顧關河杳。
懷哉各努力，人物古來少。